פירוש נוסף ערך זה עוסק בכינוי לצלמי עיתונות המתעסקים בעיקר בצילום ידוענים. אם התכוונתם למשמעות אחרת, ראו פפראצי (פירושונים).
צלמי פפראצי גרמנים בפעולה בשנת 1928
צלמי פפראצי
פסל צלם פפראצי, מרכז ברטיסלאבה
**פָּפָּרַאצִי** (מאיטלקית: **Paparazzi**) הוא הכינוי שניתן לצלמי עיתונות שעיקר עיסוקם בצילום ידוענים תוך חדירה לפרטיות שלהם. פעמים רבות משמשת המילה ככינוי גנאי לצלמים אלה. מקור המילה הוא בשמה של דמות מהסרט "לה דולצ'ה ויטה" של הבמאי האיטלקי פדריקו פליני - צלם העיתונות "סניור פפראצו".

ההתנגדות לפפראצי
----------------

בניגוד לשנים עברו, בהן צילומי הפפראצי הופיעו בעיקר בצהובונים, כיום ניתן למצוא צילומי פפראצי כמעט בכל עיתון, בארץ ובעולם. עובדה זו גרמה לאנשים רבים לצאת נגד התופעה הזו. זאת כיוון שלפי טענתם, צילומי הפפראצי חצו מזמן את גבול הטעם הטוב, וחודרים לפרטיות המצולמים. בנוסף, טוענים המתנגדים כי הפפראצי מציג תמונות בלתי הולמות בעיתונים ראשיים, שאותם קוראים לעיתים קרובות גם ילדים. מדובר בעיקר על תמונות של נשים בביקיני או טופלס, וכן תמונות של מפורסמים במצבים לא חינוכיים: שיכורים למשל. מנגד, טוענים הצלמים כי תמונות אלו מייצגות את התרבות העכשווית והמערבית, ולכן אין בעיה עם תמונות כגון אלו.

כך או אחרת, ניתן לראות בצילומים רבים כי המפורסמים מתנגדים לפפראצי ואף נאבקים בהם, אך דעת הציבור מפולגת בעניין זה, ומתחלקת בין צורכי תמונות הפפראצי לבין המתנגדים לפפראצי.

דיאנה, הנסיכה מוויילס סבלה מצלמי פפראצי שגילו עניין רב בחייה. חוקרי תאונת הדרכים שבה מצאה את מותה ב-1997, אף חשדו כי התאונה נגרמה עקב נסיונותיו של נהג המכונית שבה נסעה להימלט במהירות גבוהה מצלמי הפפראצי העוקבים אחריהם. דו"ח של משטרת צרפת לא מצא בסיס להשערה זו, ואף צלם לא הורשע. לפי הדו"ח, הנהג היה בגילופין.  

מותה של הנסיכה דיאנה הצית דיון בינלאומי באשר לשיטות שבהן נוקטים צלמי הפפראצי לאיסוף המידע החדשותי ועל האופן שבו ניתן לפקח על שיטות אלה. ממשלות רבות דנו מחדש בהגדרות שלהם לזכויות פרט וניסחו תקנות שמטרתן הייתה בעיקר צמצום הפגיעה בפרטיותם של ידוענים.

למרות הניסיונות להגביל את החודרניות של צלמי הפפראצי, לעיתים פורצת שערורייה בעקבות פעילותם שחורגת אף מהמקובל בקרב צלמים אלה והעיתונים המפרסמים את תצלומיהם. דוגמה לכך היא תצלומי פפראצי שבהם הופיעה קנצלרית גרמניה, אנגלה מרקל, בעת שהיא מחליפה את בגדיה בחוף הים. תצלומים אלה פורסמו בעיתון הבריטי "סאן", ועוררו זעם רב בגרמניה. תצלומי פפראצי של קייט מידלטון טופלס, שפורסמו בכתב עת צרפתי, עוררו זעם בבריטניה. מידלטון פנתה לבית משפט בצרפת, שאסר על הפצת התמונות והורה לפתוח בחקירה בחשד לפגיעה בפרטיותה.

צילומי פפראצי בחוק הישראלי
--------------------------

חוק הגנת הפרטיות רואה כפגיעה בפרטיות "צילום אדם כשהוא ברשות היחיד" וכן "פרסום תצלומו של אדם ברבים בנסיבות שבהן עלול הפרסום להשפילו או לבזותו". החוק קובע "לא יפגע אדם בפרטיות של זולתו ללא הסכמתו", ובכך מגביל את פעולתם של צלמי פפראצי בישראל. יחד עם זאת, רואה החוק כהגנה טובה מפני תביעה העוסקת בפגיעה בפרטיות אם "בפגיעה היה עניין ציבורי המצדיק אותה בנסיבות העניין, ובלבד שאם הייתה הפגיעה בדרך של פרסום – הפרסום לא היה כוזב".

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **פפרצי** |
| ויקיציטוט ציטוטים בוויקיציטוט: **פפראצי** |
| ויקישיתוף תמונות ומדיה בוויקישיתוף: **פפראצי** |

* דוד גורביץ' ודן ערב, הערך "פפראצי", באתר אנציקלופדיה של הרעיונות
* מיכל ישראלי, ‏מותו של צילום הפפראצי, באתר ‏מאקו‏‏, ‏7 באפריל 2016‏
* לורי שטטמאור, כל האמת מאחורי תמונות הפפראצי שאתם רואים, במדור "פנאי פלוס" באתר ynet‏, 17 במאי 2018
* עומר דניאל, תולדות הפפראצי: כך נוצרה אימת הסלבס, במדור "פנאי פלוס" באתר ynet‏, 7 בדצמבר 2020
* רועי ניצן, "צלם אחד אמר לי, 'אם היו משלמים 10,000 שקל לתמונה הייתי מביא בגידות, גראס, קוק, אבל בשביל 200 שקל להוציא מישהו מהארון? לא שווה לי'", באתר העין השביעית, 10 בפברואר 2022

הערות שוליים
------------

1. ↑  אגודת Topless Bach Celebs, אתר המציג את צילומי הפפראצי אשר על פי טענתם פוגעניים ובוטים, האתר מכיל תמונות עירום
2. ↑  זעם בגרמניה על פרסום תמונות חושפניות של מרקל, באתר וואלה!‏, 19 באפריל 2006
3. ↑  מבוכה בבית המלוכה הבריטי - קייט מידלטון תועדה חשופת חזה, באתר הארץ, 14 בספטמבר 2012
4. ↑  צרפת: אין לפרסם תמונות עירום של קייט מידלטון, באתר ynet, 18 בספטמבר 2012

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007544541605171
* GND: 7632943-4
* LCCN: sh97006990

 |